Banco Hispano Colonial

Banco Hispano Colonial Espainiako finantza-erakunde bat izan zen, Bartzelonan zuen egoitza eta 1876an sortu zuen, besteak beste, Antonio López eta López, Comillasko markesak. Espainiak Amerikan eta Asian zituen koloniekin lotutako merkataritza eta industriarako proiektuak finantzatu zituen, batez ere Kuban, Puerto Ricon eta Filipinetan. 

 Historia 
Bankuaren jaiotza Kuba menperatzeko jarduera militar espainol baten finantziazioarekin lotuta dago, Hamar Urteko Gerrarekin hain zuzen. 1875 eta 1877 urte artean, Canovasen gobernuak 71.000 soldadu bidali zituen Kubara eta horrek Ogasunean eragin zuen zulo handiari irtenbidea emateko mailegua eskatu zion López eta Lópezeri, zeinak hainbat bazkide inplikatu zituen, besteak beste, Manuel Calvo, Julian Zulueta eta Antonio Vinent. 1876eko abuztuan 75 eta 125 milioi peseta maileguan uzteko behin-behineko hitzarmena sinatu zuten eta 1876ko urriaren 30ean bankua sortu zuten. 

Espainia-Estatu Batuak gerraren ondorioz, 1898an Espainiak Kuba galdu zuenean, erakundearen birmoldatzea eta ondoren, 1901ean, birsortzea ekarri zuen. 

Kapitalen hiru laurdenak galdu eta gero, Espainiako obra publiko eta pribatuen finantziaziora bideratu zen baina Amerikako herrialdeen esportazio- eta inportazio-jarduerei lotuta jarraitu zuen. 

Borboien berrezarkuntzaren garaian bankua Kataluniari lotuta egon zen, banku ertaina izanik, eta Bigarren Errepublikan, 1934ra arte, ildo berari eutsi zion. Aldiz, Eskuin Autonomoen Espainiako Konfederazioa (CEDA) boterera iritsi zenean, gobernu exekutiboarekin izandako loturen ondorioz, operazio arriskutsuetan parte hartu zuen. 

1936ko gerraren ondoren, martxan jarraitu zuen, Amerikatik inportatutako produktuak finantziatzen, elikagaiak batez ere. 1946an Argentinatik elikagaiak inportatzeko finantza-operazio arriskutsu batean sartu eta horrek porrota ekarri zion.

 Erreferentziak 

 Bibliografia 
 COMÍN, Francisco.: Hacienda y economía en la España contemporánea, 1800-1936. Ed. Instituto de Estudios Fiscales. Madrid, 1988 ISBN
 MARTÍN-ACEÑA, Pablo et al.: El sistema financiero en España. Una síntesis histórica. Universidad de Granada, 1999. Granada. ISBN 8433825461

 Kanpo estekak 

Kategoria:Borboien berrezarkuntza Espainian
Kategoria:Espainiako bankuak